CELEX: 32016D0771
Language: hu
Date: 2016-05-13 00:00:00
Title: A Bizottság (EU) 2016/771 végrehajtási határozata (2016. május 13.) az 1999/105/EK tanácsi irányelvben meghatározott azonosítási és címkézési követelményeknek nem megfelelő, Új-Zélandból importált Pinus radiata D. Don fajok vetőmagja és az e magból előállított ültetési anyagok forgalmazásának engedélyezése tekintetében Spanyolországnak biztosítandó ideiglenes felhatalmazásról (az értesítés a C(2016) 2784. számú dokumentummal történt)

18.5.2016   
            
            
               HU
            
            
               Az Európai Unió Hivatalos Lapja
            
            
               L 127/52
            
         A BIZOTTSÁG (EU) 2016/771 VÉGREHAJTÁSI HATÁROZATA
   (2016. május 13.)
   az 1999/105/EK tanácsi irányelvben meghatározott azonosítási és címkézési követelményeknek nem megfelelő, Új-Zélandból importált Pinus radiata D. Don fajok vetőmagja és az e magból előállított ültetési anyagok forgalmazásának engedélyezése tekintetében Spanyolországnak biztosítandó ideiglenes felhatalmazásról
   
      
         (az értesítés a C(2016) 2784. számú dokumentummal történt)
      
   
   (Csak a spanyol nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az erdészeti szaporítóanyagok forgalmazásáról szóló, 1999. december 22-i 1999/105/EK tanácsi irányelvre (1) és különösen annak 18. cikke (1) bekezdésére,
   tekintettel Spanyolország kérésére,
   mivel:
   
               (1)
            
            
               A Pinus radiata fajok olyan vetőmagjából és az e magból előállított olyan ültetési anyagokból, amelyeket az 1999/105/EK irányelv rendelkezéseinek megfelelően állítottak elő, Spanyolországban jelenleg nem áll rendelkezésre a végfelhasználók igényeinek megfelelő mennyiség. A szükséges növényi szaporítóanyagot más tagállamok nem tudják szállítani, mivel azon tagállamok, amelyek e vetőmagot szállítani tudnák, nem rendelkeznek a spanyolországi igények fedezéséhez szükséges mennyiséggel.
            
         
               (2)
            
            
               Új-Zéland rendelkezik az érintett fajokhoz tartozó, ültetési anyagok előállítására szánt szaporítóanyag szükséges mennyiségével. Ezek a vetőmagok ugyanakkor nem felelnek meg az 1999/105/EK irányelvben meghatározott azonosítási és címkézési követelményeknek. Konkrétabban az érintett anyagot nem sorolták be az 1999/105/EK irányelv által megállapított egyik forgalmazási kategóriába sem.
            
         
               (3)
            
            
               E tekintetben Spanyolország kérelmezte a Bizottságtól annak engedélyezését, hogy korlátozott időtartamra jóváhagyhassa az Új-Zélandból importált Pinus radiata vetőmagjának és az e magból előállított ültetési anyagoknak a forgalmazását.
            
         
               (4)
            
            
               Spanyolország jelenleg telepít olyan magtermesztő ültetvényeket, amelyek lehetővé fogják tenni az ültetési anyagok iránti igény saját forrásból történő fedezését. Ugyanakkor – mivel az erdészeti vetőmagok előállítása hosszabb időt vesz igénybe – a becslések szerint a jelenlegi hiány a következő öt évben még továbbra is fenn fog állni. A Pinus radiata vetőmagok iránti maximális becsült igény éves szinten 400 kg-ra tehető.
            
         
               (5)
            
            
               Nincs arra mutató jel, hogy az Új-Zélandról származó Pinus radiata vetőmagja vagy ültetési anyagai bármiféle problémát vagy kockázatot jelentenének egészségük, minőségük vagy életképességük szempontjából.
            
         
               (6)
            
            
               Mivel Spanyolország az egyetlen olyan tagállam, amelyben ideiglenesen nehézségbe ütközik a végfelhasználók ellátása a Pinus radiata fajok vetőmagjával vagy ültetési anyagaival, a forgalmazás jóváhagyása Spanyolország területére korlátozandó.
            
         
               (7)
            
            
               Ennek következtében és a hiányzó mennyiség pótlása érdekében Spanyolországot fel kell hatalmazni arra, hogy egy korlátozott időszakon belül engedélyezhesse a Pinus radiata fajok olyan vetőmagjának és az e magból előállított olyan ültetési anyagnak a forgalmazását, amelyekre az 1999/105/EK irányelv 13. és 14. cikkében előírtaknál kevésbé szigorú azonosítási és címkézési követelmények érvényesek. A felhatalmazás évi maximum 400 kg vetőmagmennyiségre korlátozódik, és 2021. március 31-ig alkalmazandó.
            
         
               (8)
            
            
               Az ilyen vetőmagot és ültetési anyagot csak az azonosításukra vonatkozó adatokat tartalmazó dokumentum kíséretében lehet forgalomba hozni. Ennek következtében e határozatban elő kell írni az azonosítási és címkézési követelményeket.
            
         
               (9)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   (1)   Spanyolország – a határozat mellékletében foglalt követelményeknek megfelelően – 2021. március 31-ig bezárólag felhatalmazást kap arra, hogy évi 400 kg mennyiségig jóváhagyja az 1999/105/EK irányelv 13. és 14. cikkében előírt azonosítási és címkézési követelményeknek nem megfelelő, új-zélandi eredetű, ültetési anyagok előállítására szánt Pinus radiata D. Don vetőmagnak a területén való forgalmazását.
   (2)   Spanyolország – a mellékletben felsorolt követelményeknek megfelelően – 2021. március 31-ig bezárólag felhatalmazást kap arra, hogy jóváhagyja az 1999/105/EK irányelv 13. és 14. cikkében előírt azonosítási és címkézési követelményeknek nem megfelelő, az (1) bekezdésnek megfelelően forgalmazásra jóváhagyott vetőmagból előállított ültetési anyagoknak a területén való forgalmazását.
   2. cikk
   Spanyolország haladéktalanul értesíti a Bizottságot és a tagállamokat az e határozatnak megfelelően hozott bármely döntéséről.
   3. cikk
   Ennek a határozatnak a Spanyol Királyság a címzettje.
   
      Kelt Brüsszelben, 2016. május 13-án.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 11., 2000.1.15., 17. o.
   
   
      MELLÉKLET
      Az 1. cikkben említett vetőmagok és ültetési anyagok azonosítására és címkézésére vonatkozó követelmények.
      
                  1.
               
               
                  A növényi szaporítóanyag azonosítása tekintetében az alábbi információk mindegyikét meg kell adni:
                  
                              a)
                           
                           
                              az alapanyag azonosító kódja, ha rendelkezésre áll;
                           
                        
                              b)
                           
                           
                              botanikai név;
                           
                        
                              c)
                           
                           
                              kategória;
                           
                        
                              d)
                           
                           
                              cél;
                           
                        
                              e)
                           
                           
                              az alapanyag típusa;
                           
                        
                              f)
                           
                           
                              genetikailag módosított-e;
                           
                        
                              g)
                           
                           
                              a származási régió vagy az azonosító kód;
                           
                        
                              h)
                           
                           
                              adott esetben az eredet, annak feltüntetésével, hogy az anyag származását tekintve őshonos vagy endemikus, vagy nem őshonos vagy nem endemikus, illetve az eredete ismeretlen;
                           
                        
                              i)
                           
                           
                              a származási régió vagy a földrajzi hely hosszúsági és szélességi fokban meghatározva;
                           
                        
                              j)
                           
                           
                              a tengerszint feletti magasság vagy magassági kiterjedés;
                           
                        
                              k)
                           
                           
                              a beérés éve.
                           
                        
            
                  2.
               
               
                  A szállító által használt címkének vagy dokumentumnak tartalmaznia kell az alábbi információk mindegyikét:
                  
                              a)
                           
                           
                              az e melléklet 1. pontjában foglalt információk;
                           
                        
                              b)
                           
                           
                              a szállító neve;
                           
                        
                              c)
                           
                           
                              a szállított mennyiség;
                           
                        
                              d)
                           
                           
                              egy nyilatkozat, mely szerint az e vetőmagból előállított vetőmagok és ültetési anyagok az 1999/105/EK irányelv 13. és 14. cikkében előírtnál kevésbé szigorú követelményeknek felelnek meg.